Quan va néixer Teresa Garcia-Milà?
Teresa Garcia-Milà i Lloveras (Barcelona, 1955) és una economista i professora universitària catalana, directora de la Barcelona Graduate School of Economics (BGSE).
Llicenciada per la Universitat de Barcelona el 1977 i doctora per la Universitat de Minnesota el 1987, ha estat professora assistent i posteriorment associada a la Universitat Autònoma de Barcelona entre els anys 1987 i 1990. El 1990 es traslladà a la Universitat Pompeu Fabra, de la qual ha estat catedràtica d'Economia Aplicada des del 1995. També ha estat degana de la Facultat de Ciències Econòmiques i Empresarials de la UPF entre els anys 1995 i 2000, vicerectora de Política Científica entre el 2009 i el 2011 i directora del Departament d'Economia i Empresa d'aquesta universitat des del 2011 fins al 2012. El desembre del 2012 fou nomenada directora de la Barcelona Graduate School of Economics (BGSE), escola associada a la Universitat Autònoma de Barcelona i a la UPF, substituint en el càrrec a Eduard Vallory i Subirà, qui havia estat el director des de la seva creació 2006. Garcia-Milà ha estat docent de la BGSE des del 2006. A més d'investigadora, és membre del consell de direcció del Centre de Recerca en Economia Internacional (CREI) des del 1999, ha estat també investigadora associada a l'Institut d'Anàlisi Econòmica (IAE) del CSIC entre 1987 i 1990, presidenta de l'Associació Econòmica Espanyola (2014) i presidenta de la Comissió de Professors Lectors i Professors Col·laboradors de l'Agència per a la Qualitat del Sistema Universitari de Catalunya entre el 2003 i 2005, coordinadora d'Economia de l'Agència Nacional d'Avaluació i Perspectiva (ANEP). El 2016 fou nomenada vicepresidenta del Cercle d'Economia, després d'haver estat vocal de la seva junta directiva. També ha estat membre del Consell Assessor per a la Reactivació Econòmica i el creixement (CAREC). El 2016 el Col·legi d'Economistes de Catalunya la va nomenar col·legiada de mèrit en reconeixement a les seves aportacions a l'economia i a la seva tasca docent i científica. En l'àmbit del sector privat, és membre del consell d'administració del Banc Sabadell i d'Enagás.
Els seus treballs se centren en les finances públiques, particularment en el repartiment de recursos, la solidaritat interregional i el desenvolupament. La seva recerca ha estat publicada a The Economic Journal, The Review of Economics and Statistics, i Regional Science and Urban Economics, entre d'altres. L'any 2018 rebé la Medalla Narcís Monturiol al mèrit científic i tecnològic.
El 1955.